text: Още разкрития за злоупотреби в болницата във Велинград | Днес.dir.bg
  19:16 | 18.05.22
  На д-р Жеко Чешмеджиев са съставени два акта от Агенцията за държавен финансов контрол
  20:31 | 1 ноември 2020 | Редактор : Калина Петрова 38 6117 Снимка: Дарик радио
  Нови акции и още разкрития за злоупотреби в болницата във Велинград, разкри разследване на NOVA. Преди две седмици от телевизията показаха как се купува болничен, без да имаш заболяване и как се настаняват фиктивни пациенти в болница. Показаха как схемата работи безпрецедентно дори и в момент, когато полицията и прокуратурата водят разследване срещу управителят д-р Жеко Чешмеджиев за източване на Здравната каса чрез фалшиви сертификати. След разследването на телевизията и Антикорупционната комисия установи конфликт на интереси по отношение на д-р Чешмеджиев. До къде стигнаха разследващите?
  Вече NOVA показа удостоверенията и сертификатите за завършени курсове за професионална квалификация на д-р Жеко Чешмеджиев - управител на общинската велинградска болница и на още двама лекари-д-р Мустафа Фарук и д-р Иванка Русева.
  В първа част на разследването бе показано как освен чрез фалшиви удостоверения, в болницата усвояват пари от Здравната каса и чрез фалшиви болнични. Схемата е проста и всеки, който желае може на хартия да бъде приет в лечебното заведение и да получи болничен лесно, бързо и евтино. Само срещу 50 лева и с подставено лице от телевизията се сдобиха с болничен. Последва акция на Икономическата полиция в Пазарджик, а доктор Осман Мустафа бе задържан.
  Оказа се, че по документи и по данни на полицията подставеното лице е прегледано и са му взети кръвни изследвания от началничката на лабораторията - д-р Гергана Балтаджиева, която замества управителят на болницата д-р Жеко Чешмеджиев, който пък е в отпуск. И така този фиктивен пациент отново е за сметка на Здравната каса. Затова и след случилото се последва нова акция на полицията съвместно с Регионалната Здравна каса.
  Стана ясно, че управителят на болницата във Велинград -д-р Жеко Чешмеджиев, е взимал две заплати - от болницата и от Медицински център-2017 ЕООД.
  Това е констатирала Антикорупционната комисия. От там обясняват, че д-р Жеко Чешмеджиев е управител на МБАЛ-Велинград от 2015 г. Отделно от това той е работил и в "Медицински център Велинград 2017" ЕООД като е оказвал специализирана медицинска помощ като лекар ортопед-травматолог.
  Според Антикорупционната комисия по отношение на д-р Жеко Чешмеджиев има конфликт на интереси, защото освен като управител на МБАЛ Велинград упражнява и лекарска практика, за която получава хонорари и в друго дружество. И това не е всичко. По наша информация, за да може да съществува Медицински център Велинград 2017, откъдето д-р Чешмеджиев е получавал допълнителните хонорари, той е отдал помещения под наем, собственост на болницата. Имал е сключени договори с Медицинския център през 2018 и 2019 г., като за този период е получил над 21 000 лв. възнаграждение. Такъв договор има сключен и през 2020 г. и действа от 2 януари. За тази му дейност са били наясно и Община Велинград и местният парламент.
  И това не е всичко: Според източници на телевизията на д-р Жеко Чешмеджиев са съставени два акта от Агенцията за държавен финансов контрол (АДФИ) за това, че като управител на МБАЛ Велинград не е провел процедури за обществени поръчки за доставка на лекарства на стойност над 110 хиляди лева и за доставка на храни за болнично хранене на стойност над 30 хиляди лева. Тези данни са придружени и от липсата на контрол по доставките, като д-р Чешмеджиев не е назначил лице, което да ги контролира. Според източниците самият той твърди, че това го правят главните сестри в отделенията. Сестрите обаче могат да следят бройките на доставките, но не и да контролират цените и дали те са завишени? Дали става въпрос за безстопанственост от страна на д-р Чешмеджиев? Това ще решат разследващите.